SKRIFTLIG FORESPØRGSEL E-0104/01

af Camilo Nogueira Román (Verts/ALE) til Kommissionen

(1. februar 2001)

Om: Kommissionsformand Romano Prodis rejse til Marokko med henblik på undertegnelse af en samarbejdsaftale på et tidspunkt, hvor denne stat nægter at forhandle om en fiskeriaftale på rimelige vilkår og til gensidig gavn for begge parter

På et tidspunkt, hvor Den Europæiske Union må konstatere, at det er meget vanskeligt at føre seriøse forhandlinger om en ny fiskeriaftale med Kongeriget Marokko, og hvor det endog vil være praktisk talt umuligt at nå til enighed i sidste øjeblik, står Kommissionens formand umiddelbart for at skulle rejse til Marokko for i den kommende weekend at undertegne en samarbejdsaftale.

I medierne citeres EU-kilder for at have bekræftet, at Romano Prodi trods vanskelighederne i forhandlingerne om fiskeriaftalen er fast besluttet på at undertegne samarbejdsaftalen, idet han blot vil udskille et af projekterne herfra, nemlig samarbejdet på fiskeriområdet.

Det var ikke den holdning, Det Europæiske Fællesskab indtog i 1995, hvor den generelle associeringsaftale mellem Unionen og Kongeriget Marokko først blev undertegnet, efter at Marokko havde indvilliget i at undertegne fiskeriaftalen for perioden 1995-1999, hvilket skete den 15. november samme år kort før indledningen af Euro-Middelhavskonferencen i Barcelona, der bygger på princippet om samarbejde mellem parterne på begge sider af det hav, der forbinder dem.

Hvis Romano Prodi undertegner samarbejdsaftalen med Marokko, videreføres det seneste års fejlslagne og negative politik, hvor forhandlingerne om fiskerispørgsmål adskilles fra de øvrige sektorer som led i det økonomiske, sociale og kulturelle samarbejde, en politik, som har været årsag til, at forsøgene på at forny fiskeriaftalen, der udløb i 1999, er mislykkedes.

Med hvilken begrundelse holder Kommissionens formand endnu en gang indgåelse af fiskeriaftalen adskilt fra samarbejdsaftalen på de øvrige områder mellem EU og Marokko?

Mener Kommissionen ikke, at det ville være mere positivt og fornuftigt at gøre, hvad der står i dens magt for at nå til enighed om en samarbejdsaftale, der også omfatter fiskeri, og som på hensigtsmæssig vis ville kunne varetage interesser og behov hos den galiciske, andalusiske, kanariske samt spanske og portugisiske flåde?

Svar afgivet på Kommissionens vegne af Christopher Patten

(6. marts 2001)

Associeringsaftalen med Marokko blev undertegnet i februar 1996 og trådte i kraft den 1. marts 2000. Denne aftale skal via MEDA-programmet fremme det økonomiske samarbejde med Fællesskabet med henblik på at hjælpe Marokko med at rette op på sin økonomi, idet formålet med aftalen er gradvis at oprette et frihandelsområde mellem Fællesskabet og Marokko.

Kommissionens formand undertegnede under sit besøg i Rabat i januar 2001 tre finansieringsaftaler inden for rammerne af dette økonomiske samarbejde: et tilpasningsprogram for finanssektoren (52 mio. EUR), et tilpasningsprogram for sundhedsvæsenet (50 mio. EUR) og et program til støtte for socialt boligbyggeri i Tanger (7 mio. EUR).

Det er Kommissionens opfattelse, at forbindelserne mellem EU og Marokko ses under ét, og at fiskerisektoren kun er et blandt andre vigtige aspekter. Men alle områder, der berører såvel Marokkos som Fællesskabets interesser, må naturligvis behandles inden for rammerne af dette partnerskab.

Kommissionen vil derfor fortsætte sine bestræbelser på at nå til positive resultater inden for rammerne af forhandlingerne om fiskeriaftalen.